Document ID: 32004D0367

Απόφαση της Επιτροπής
της 19ης Απριλίου 2004
για τροποποίηση της απόφασης 95/30/ΕΚ για τον καθορισμό των ειδικών όρων εισαγωγής δίθυρων μαλάκιων καταγωγής Μαρόκου που ανήκουν στο είδος Acanthocardia tuberculatum τα οποία αλιεύονται και μεταποιούνται σύμφωνα με τους όρους της απόφασης 96/77/ΕΚ
[κοινοποιηθείσα υπό τον αριθμό Ε(2004) 1386]
(Κείμενο που παρουσιάζει ενδιαφέρον για τον ΕΟΧ)
(2004/367/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:τη συνθήκη για την ίδρυση της Ευρωπαϊκής Κοινότητας,
την οδηγία 91/493/ΕΟΚ του Συμβουλίου, της 22ας Ιουλίου 1991, για τον καθορισμό των υγειονομικών κανόνων που διέπουν την παραγωγή και τη διάθεση στην αγορά των αλιευτικών προϊόντων(1), και ιδίως το άρθρο 11 παράγραφος 1,
Εκτιμώντας τα ακόλουθα:
(1) Η απόφαση 95/30/ΕΚ της Επιτροπής(2) καθορίζει τους ειδικούς όρους εισαγωγής προϊόντων αλιείας και υδατοκαλλιέργειας καταγωγής Μαρόκου.
(2) Επιστημονικές μελέτες που πραγματοποιήθηκαν σε δίθυρα μαλάκια του είδους Acanthocardia tuberculatum, που αλιεύονται σε περιοχές παραγωγής με υψηλό ποσοστό παραλυτικής τοξίνης των οστρακόδερμων (PSP), κατέδειξαν ότι η κατάλληλη θερμική επεξεργασία είναι δυνατόν να εξασφαλίσει τη μείωση του ποσοστού τοξίνης PSP σε επίπεδο μη δυνάμενο να ανιχνευθεί όταν το αρχικό επίπεδο μόλυνσης δεν υπερβαίνει τα 300 μg ανά 100 g σάρκας μαλακίου.
(3) Βάσει των εν λόγω επιστημονικών μελετών η Επιτροπή εξέδωσε την απόφαση 96/77/ΕΚ, της 18ης Ιανουαρίου 1996, για την κατάρτιση των όρων συγκομιδής και μεταποίησης ορισμένων δίθυρων μαλακίων προερχομένων από περιοχές όπου τα επίπεδα παραλυτικών τοξινών υπερβαίνουν το καθορισθέν όριο από την οδηγία 91/492/ΕΟΚ του Συμβουλίου(3).
(4) Η απόφαση 96/77/ΕΚ επιτρέπει στην Ισπανία, υπό ορισμένες προϋποθέσεις, να αλιεύει δίθυρα μαλάκια του είδους Acanthocardia tuberculatum σε περιοχές όπου το ποσοστό τοξινών PSP στα εδώδιμα μέρη των μαλακίων αυτών υπερβαίνει τα 80 μg ανά 100 g αλλά όχι τα 300 μg ανά 100 g. Τα δίθυρα αυτά μαλάκια ενδέχεται να προορίζονται για κατανάλωση από τον άνθρωπο αφού έχουν υποστεί, μετά τη μεταποίηση, ανάλυση ανά παρτίδα για να επαληθευτεί ότι δεν περιλαμβάνουν τοξίνες PSP σε επίπεδο δυνάμενο να ανιχνευθεί με τη βιολογική μέθοδο ανάλυσης.
(5) Το Μαρόκο έχει επίσης πόρους δίθυρων μαλακίων του είδους Acanthocardia tuberculatum με επίπεδο τοξινών PSP στα εδώδιμα μέρη που υπερβαίνει τα 80 μg ανά 100 g αλλά όχι τα 300 μg ανά 100 g.
(6) Το Μαρόκο έχει προσκομίσει εγγυήσεις σχετικά με την εφαρμογή των όρων που καθορίζονται στην απόφαση 96/77/ΕΚ στα δίθυρα μαλάκια του είδους Acanthocardia tuberculatum.
(7) Πρέπει να επιτραπούν οι εισαγωγές από το Μαρόκο μεταποιημένων και κονσερβοποιημένων δίθυρων μαλακίων του είδους Acanthocardia tuberculatum τα οποία αλιεύονται και μεταποιούνται σύμφωνα με τους όρους που ικανοποιούν τις υγειονομικές απαιτήσεις που καθορίζονται στην οδηγία 91/493/ΕΟΚ και σύμφωνα τους όρους συγκομιδής και μεταποίησης που καθορίζονται στην απόφαση 96/77/ΕΚ.
(8) Η απόφαση 95/30/ΕΚ θα πρέπει, ως εκ τούτου, να τροποποιηθεί αναλόγως.
(9) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η απόφαση 95/30/ΕΚ τροποποιείται ως εξής:
1. Στο άρθρο 2, προστίθεται η ακόλουθη παράγραφος 4:
"4. τα μεταποιημένα και κονσερβοποιημένα δίθυρα μαλάκια του είδους Acanthocardia tuberculatum πρέπει να συνοδεύονται από:
α) πρόσθετη υγειονομική βεβαίωση σύμφωνα με το υπόδειγμα του παραρτήματος Α και
β) τα αναλυτικά αποτελέσματα της ανάλυσης που αποδεικνύει ότι τα μαλάκια δεν περιέχουν παραλυτική τοξίνη PSP σε επίπεδο δυνάμενο να ανιχνευθεί με τη βιολογική μέθοδο ανάλυσης."
2. Στο παράρτημα Α προστίθεται το κείμενο του παραρτήματος της παρούσας απόφασης.
Άρθρο 2
Η παρούσα απόφαση εφαρμόζεται από τις 24 Απριλίου 2004.
Άρθρο 3
H παρούσα απόφαση απευθύνεται στα κράτη μέλη.
Βρυξέλλες, 19 Απριλίου 2004.

Labels: 3
18
6